次韵陳庭藻赴天申燕詩二首  其一
作者：王之望
朝代：宋

paragraphs: 紹興聖主垂衣裳，倬然文治昭天章。
已聞華封祝堯帝，豈但畏壘歌庚桑。
千秋此日紀佳節，萬歲羣臣稱壽觴。
簾前宮扇交翡翠，仗下寶馬屯飛黄。
昭容引儀近日月，御史執法嚴風霜。
九賓無譁臚句肅，劍佩儼雅趨侯王。
一聲鳴蹕傳朱輦，千官賜宴趨文昌。
湛露尊罍均渥澤，薰風絃管迓休祥。
浩唱充庭雲不動，繁花壓帽春風光。
可憐歡聲正四合，不覺暮色來蒼蒼。
軒騶散去九衢閙，朝衣醉瀝餘淋浪。
小臣病著不能起，但聽廣樂風聲長。